**แนวทางการสอบสวนและการรวบรวมพยานหลักฐานในคดีความผิดตามกฎหมายว่าด้วยการประกอบธุรกิจของคนต่างด้าว**

 **นางสาวรัศมี ศรีสว่าง**

**พนักงานสอบสวนคดีพิเศษชำนาญการพิเศษ**

การประกอบธุรกิจของคนต่างด้าวในประเทศไทยนับเป็นปัจจัยสำคัญในการขับเคลื่อนเศรษฐกิจ แต่ก็เป็นประเด็นที่ต้องได้รับการกำกับดูแลอย่างเข้มงวดเพื่อป้องกันการกระทำที่อาจส่งผลกระทบต่อผลประโยชน์ของชาติ โดยเฉพาะอย่างยิ่งการหลีกเลี่ยงข้อจำกัดภายใต้ **พระราชบัญญัติการประกอบธุรกิจของคนต่างด้าว พ.ศ. ๒๕๔๒** คดีลักษณะนี้มีความซับซ้อนสูง เนื่องจากเกี่ยวข้องกับกฎหมายหลายฉบับ เช่น ประมวลกฎหมายอาญา กฎหมายภาษีอากร กฎหมายที่ดินและกฎหมายฟอกเงิน การสอบสวนจึงมุ่งเน้นการค้นหาความจริงเกี่ยวกับโครงสร้างการถือหุ้น การควบคุมกิจการ และแหล่งที่มาของเงินทุน เพื่อพิสูจน์เจตนาและพฤติกรรมอำพรางอันมิชอบ วัตถุประสงค์หลักของการสอบสวนคือการรวบรวมพยานหลักฐานเพื่อพิสูจน์การกระทำความผิด ระบุตัวผู้กระทำทั้งนิติบุคคลและบุคคลธรรมดา ติดตามอายัดทรัพย์สินที่ได้มาจากการกระทำผิด และท้ายที่สุดคือการป้องกันการกระทำความผิดซ้ำเพื่อสร้างบรรทัดฐานที่โปร่งใสในการลงทุน[[1]](#footnote-1) สำหรับกรมสอบสวนคดีพิเศษ ซึ่งมีภารกิจสำคัญในการสืบสวนสอบสวนคดีพิเศษที่มีความซับซ้อน เกี่ยวข้องกับอาชญากรรมข้ามชาติ อาชญากรรมทางเศรษฐกิจขนาดใหญ่ และคดีที่ส่งผลกระทบต่อความมั่นคงของชาติ รวมถึงคดีความผิดตามกฎหมายว่าด้วยการประกอบธุรกิจของคนต่างด้าวด้วย โดยบัญชีท้ายประกาศ กคพ. (ฉบับที่ ๘) พ.ศ. ๒๕๖๕ เรื่อง กำหนดรายละเอียดของลักษณะของการกระทำความผิดที่เป็นคดีพิเศษตามมาตรา ๒๑ วรรคหนึ่ง (๑) แห่งพระราชบัญญัติการสอบสวน คดีพิเศษ พ.ศ. ๒๕๔๗ ข้อ (๑๖) กำหนดลักษณะคดีความผิดตามกฎหมายว่าด้วยการประกอบธุรกิจของคนต่างด้าวที่อยู่ในอำนาจการสอบสวนของกรมสอบสวนคดีพิเศษไว้ว่า “คดีความผิดที่มีบทกำหนดโทษตามมาตรา ๓๔ มาตรา ๓๕ มาตรา ๓๖ มาตรา ๓๗ มาตรา ๓๘ และมาตรา ๔๑ แห่งพระราชบัญญัติการประกอบธุรกิจของคนต่างด้าว พ.ศ.๒๕๔๒ ที่เป็นการกล่าวหานิติบุคคลหรือคนต่างด้าวซึ่งมีสินทรัพย์ตามงบแสดงฐานะการเงินรวมกันตั้งแต่ หนึ่งร้อยล้านบาทขึ้นไป”

การสอบสวนคดีพิเศษในคดีความผิดตามกฎหมายว่าด้วยการประกอบธุรกิจของคนต่างด้าว เริ่มต้นรวบรวมพยานหลักฐานจาก **การแสวงหาข้อมูลเบื้องต้นจากแหล่งข้อมูลเปิดและหน่วยงานภาครัฐ** โดยมีเป้าหมายเพื่อเห็นภาพรวมของธุรกิจที่กำลังถูกตรวจสอบ ข้อมูลจาก**กรมพัฒนาธุรกิจการค้า[[2]](#footnote-2)** เช่น หนังสือบริคณห์สนธิ รายชื่อผู้ถือหุ้น งบการเงิน และรายงานการประชุม ถือเป็นหัวใจสำคัญในการตรวจสอบโครงสร้างองค์กรและความสัมพันธ์ระหว่างผู้ถือหุ้นและกรรมการบริษัท นอกจากนี้ **ข้อมูลจากกรมสรรพากร[[3]](#footnote-3)** เช่น ทะเบียนภาษีมูลค่าเพิ่ม (ภ.พ.20) รายงานภาษีซื้อ-ภาษีขาย จะช่วยยืนยันการดำเนินกิจการที่แท้จริงและปริมาณธุรกรรมทางการเงินที่เกิดขึ้น **สำนักงานตรวจคนเข้าเมือง[[4]](#footnote-4)** สามารถให้ข้อมูลการเข้าออกประเทศของบุคคลต่างด้าวที่เกี่ยวข้อง ซึ่งอาจบ่งชี้ถึงการควบคุมหรือการบริหารจัดการกิจการโดยคนต่างด้าวได้ ส่วน**กรมที่ดิน[[5]](#footnote-5)** จะเป็นการตรวจสอบข้อมูลการถือครองอสังหาริมทรัพย์ของบริษัทหรือบุคคลที่เกี่ยวข้อง ซึ่งปัจจุบันคดีประเภทนี้ คนต่างด้าวที่ต้องการครอบครองอสังหาริมทรัพย์ในประเทศไทย มักใช้วิธีการเปิดบริษัทและจ้างคนไทยมาถือหุ้นแทนให้ถูกกฎหมาย จากนั้น จะใช้ชื่อบริษัทเข้าซื้อที่ดินและสิ่งปลูกสร้าง โดยเงินที่ซื้อที่ดินก็มาจากคนต่างด้าวเองมิใช่เงินลงทุนของบริษัทแต่อย่างใด ข้อมูลจาก**สำนักงานจัดหางานจังหวัด[[6]](#footnote-6)** กรมการจัดหางาน เพื่อตรวจสอบการขออนุญาตทำงานของคนต่างด้าว ข้อมูลจาก**ธนาคารพาณิชย์และสถาบันการเงิน[[7]](#footnote-7)** ที่เกี่ยวข้องกับบัญชีของบริษัทหรือบุคคลที่ต้องสงสัยจะช่วยให้เห็นเส้นทางการเงินที่ผิดปกติ รวมถึงแหล่งที่มาของเงินทุนที่อาจมาจากต่างประเทศหรือมีลักษณะการไหลเวียนที่น่าสงสัย การร้องเรียนจากสาธารณะหรือข้อมูลจากสื่อต่างๆ ก็สามารถเป็นจุดเริ่มต้นที่ดีในการตรวจสอบข้อเท็จจริงเบื้องต้นได้เช่นกัน

หลังจากได้ข้อมูลเบื้องต้นแล้ว การดำเนินการขั้นต่อไปคือ **การรวบรวมพยานเอกสารอย่างเป็นระบบ** เอกสารที่สำคัญลำดับแรกคือ **เอกสารการจดทะเบียนนิติบุคคล** ทุกฉบับ ตั้งแต่การจัดตั้ง การเปลี่ยนแปลงข้อมูล ไปจนถึงงบการเงินและรายงานของผู้สอบบัญชี ซึ่งจะเปิดเผยความสัมพันธ์ระหว่างผู้ถือหุ้น กรรมการ และผู้มีอำนาจลงนาม รวมถึงการเปลี่ยนแปลงโครงสร้างผู้ถือหุ้นที่อาจบ่งชี้ถึงการอำพราง[[8]](#footnote-8) **เอกสารธุรกรรมทางการเงิน** เป็นพยานหลักฐานสำคัญลำดับต่อมา ซึ่งรวมถึงสมุดบัญชีเงินฝาก รายการเดินบัญชี (Bank Statement) ใบโอนเงิน สลิปการโอนเงิน สัญญาเงินกู้ และเอกสารการชำระเงินต่างๆ ทั้งหมดนี้จะช่วยให้พนักงานสอบสวนสามารถตรวจสอบแหล่งที่มาของเงินทุน เส้นทางการไหลเวียนของเงิน และความสัมพันธ์ทางการเงินระหว่างคนไทยและคนต่างด้าวที่อาจเป็นผู้กระทำความผิด[[9]](#footnote-9) **เอกสารสัญญาต่างๆ** เช่น สัญญาเช่า สัญญาซื้อขาย สัญญาบริการ และสัญญาจ้างงาน จะเปิดเผยลักษณะการประกอบธุรกิจที่แท้จริงและข้อตกลงระหว่างคู่สัญญาซึ่งอาจบ่งชี้ถึงการควบคุมกิจการโดยคนต่างด้าว[[10]](#footnote-10) และสุดท้าย **เอกสารการอนุญาตประกอบธุรกิจ** ที่ออกโดยหน่วยงานภาครัฐต่างๆ เช่น ใบอนุญาตประกอบธุรกิจของคนต่างด้าว ใบอนุญาตประกอบกิจการโรงแรม หรือใบอนุญาตนำเที่ยว จะใช้ในการตรวจสอบการปฏิบัติตามเงื่อนไขการอนุญาต

นอกเหนือจากพยานเอกสารแล้ว **พยานบุคคลและการสอบปากคำ** ถือเป็นหัวใจสำคัญในการรวบรวมข้อมูล โดยพนักงานสอบสวนต้องสอบปากคำบุคคลที่เกี่ยวข้องทั้งหมดอย่างละเอียดและบันทึกถ้อยคำไว้อย่างเป็นระบบ เพื่อใช้เป็นหลักฐานและพิสูจน์เจตนาของผู้กระทำความผิด[[11]](#footnote-11) ขณะเดียวกัน **พยานวัตถุและหลักฐานทางอิเล็กทรอนิกส์** มีบทบาทสำคัญอย่างยิ่งในยุคปัจจุบัน ไม่ว่าจะเป็นข้อมูลจากคอมพิวเตอร์ โทรศัพท์มือถือ อีเมล หรือแอปพลิเคชันสนทนา ซึ่งมักเป็นที่เก็บข้อมูลสำคัญที่สามารถเปิดเผยการกระทำความผิดหรือความสัมพันธ์ที่ซับซ้อนได้[[12]](#footnote-12) การตรวจยึดและเก็บรักษาหลักฐานทางดิจิทัลเหล่านี้ต้องดำเนินการโดยผู้เชี่ยวชาญและตามหลัก นิติวิทยาศาสตร์ เพื่อความน่าเชื่อถือในการนำเสนอต่อศาล เมื่อรวบรวมพยานหลักฐานทั้งหมดแล้ว ขั้นตอนสำคัญคือการ **วิเคราะห์และเชื่อมโยงพยานหลักฐาน** เพื่อสร้างภาพรวมของความผิด และที่สำคัญคือการ **พิสูจน์เจตนา** ในการหลีกเลี่ยงพระราชบัญญัติการประกอบธุรกิจของคนต่างด้าว พ.ศ. ๒๕๔๒ โดยการแสดงให้เห็นถึงความสัมพันธ์ที่แท้จริงหรือการใช้คนไทยเป็น Nominee[[13]](#footnote-13) การวิเคราะห์เส้นทางการเงินอย่างละเอียดจะช่วยเปิดเผยการฟอกเงินหรือการเลี่ยงภาษีได้[[14]](#footnote-14) ในคดีที่ซับซ้อน อาจจำเป็นต้องอาศัย**ผู้เชี่ยวชาญ** เช่น นักบัญชี หรือผู้เชี่ยวชาญด้านดิจิทัลฟอเรนซิก เพื่อช่วยวิเคราะห์พยานหลักฐานและให้ความเห็นทางเทคนิค สุดท้าย เมื่อมีพยานหลักฐานเพียงพอที่จะเชื่อได้ว่ามีการกระทำความผิดเกิดขึ้น จะเข้าสู่**การดำเนินการทางกฎหมาย** ทั้งการแจ้งข้อกล่าวหา การออกหมายเรียกหรือหมายจับ การรวบรวมสำนวนสอบสวนส่งอัยการพิจารณาสั่งฟ้อง และการประสานงานกับหน่วยงานอย่าง ปปง. เพื่อติดตามอายัดทรัพย์สินที่ได้มาจากการกระทำความผิด ซึ่งทั้งหมดนี้มีเป้าหมายเพื่อนำผู้กระทำผิดมาลงโทษ ปกป้องผลประโยชน์ของชาติ และสร้างความเชื่อมั่นในบรรยากาศการลงทุนที่โปร่งใสในประเทศไทย[[15]](#footnote-15)

สำหรับคดีความผิดตามกฎหมายว่าด้วยการประกอบธุรกิจของคนต่างด้าวที่ผู้เขียนได้รับมอบหมายให้รับผิดชอบสืบสวนสอบสวน ได้นำแนวทางการสอบสวนและการรวบรวมพยานหลักฐานในคดีดังกล่าวข้างต้นมาใช้ในการสอบสวนคดีพิเศษที่ ๑๕๘/๒๕๖๒ จนสามารถสรุปสำนวนเสนอต่อผู้บังคับบัญชาได้ โดยคดีพิเศษที่ ๑๕๘/๒๕๖๒ จากการสอบสวนพบกลุ่มผู้กระทำเป็นคนต่างด้าวที่มีเจตนาต้องการครอบครองอสังหาริมทรัพย์ในประเทศไทย โดยใช้วิธีการอำพรางการตรวจสอบจากเจ้าหน้าที่รัฐ ด้วยการยื่นจดทะเบียนเป็นนิติบุคคลสัญชาติไทยกับกรมพัฒนาธุรกิจการค้า มีการเปิดบริษัทจำกัดในเครือข่ายเดียวกัน โดยใช้เงินทุนจากกลุ่มคนต่างด้าวกลุ่มเดียวกันเข้าถือหุ้นในลักษณะถือหุ้นไขว้ มีการกระจายการลงทุนผ่านหลายบริษัท แต่เมื่อพิสูจน์ข้อเท็จจริงแล้วพบว่า คนไทยที่ถูกนำชื่อมาเป็นผู้ถือหุ้นเพื่อให้มีจำนวนการถือครองหุ้นเกินกว่าร้อยละ ๕๐ นั้น ไม่มีเงินมากพอที่จะนำไปซื้อหุ้นจำนวนกว่า ๔๐ ล้านบาทได้เนื่องจากมีเพียงเงินเดือนที่ได้จากการเป็นพนักงานบริษัทเท่านั้น อีกทั้งยังพบว่า อำนาจทางการบริหารที่แท้จริงเป็นของกรรมการบริษัทและผู้ถือหุ้นต่างด้าว การกระทำดังกล่าวจึงถือเป็นการ อำพรางเพื่อให้บริษัทฯ มีสัดส่วนการถือครองหุ้นของผู้ถือหุ้นคนไทยและผู้ถือหุ้นที่เป็นคนต่างด้าวชอบด้วยหลักเกณฑ์ตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ จนสามารถประกอบธุรกิจบริการให้เช่าบ้านพักตากอากาศ ซึ่งการประกอบธุรกิจดังกล่าวถือเป็นธุรกิจบริการอื่น และเป็นธุรกิจที่คนไทยยังไม่มีความพร้อมที่จะแข่งขันในการประกอบกิจการกับคนต่างด้าว ตามที่กำหนดไว้ในพระราชบัญญัติการประกอบธุรกิจของคนต่างด้าว พ.ศ. ๒๕๔๒ มาตรา ๘ (๓) บัญชีท้ายพระราชบัญญัติการประกอบธุรกิจของคนต่างด้าว พ.ศ. ๒๕๔๒ บัญชีสาม (๒๑) คณะพนักงานสอบสวนคดีพิเศษจึงได้มีความเห็นทางคดีสั่งฟ้องผู้ต้องหาทั้งที่เป็นคนต่างด้าวและคนไทยรวม ๗ ราย ในความผิดฐานเป็นคนต่างด้าวรู้เห็นเป็นใจยินยอมให้ผู้มีสัญชาติไทยถือหุ้นแทนคนต่างด้าวในนิติบุคคล เพื่อให้คนต่างด้าวประกอบธุรกิจโดยหลีกเลี่ยงหรือฝ่าฝืนต่อกฎหมาย เป็นคนต่างด้าวร่วมกันประกอบธุรกิจที่คนไทยยังไม่มีความพร้อมที่จะแข่งขันในการประกอบกิจการกับคนต่างด้าว เป็นกรรมการหรือผู้มีอำนาจกระทำการแทนนิติบุคคลรู้เห็นเป็นใจในการกระทำผิดของนิติบุคคล ฐานเป็นผู้มีสัญชาติไทยให้ความช่วยเหลือ หรือสนับสนุน หรือถือหุ้นแทนคนต่างด้าวในบริษัทจำกัดเพื่อให้คนต่างด้าวประกอบธุรกิจโดยหลีกเลี่ยงหรือฝ่าฝืนต่อกฎหมาย ตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ มาตรา ๔ มาตรา ๘ (๓) มาตรา ๓๖ มาตรา ๓๗ มาตรา ๔๑ ประกอบประมวลกฎหมายอาญา มาตรา ๘๓ มาตรา ๙๑ โดยพนักงานอัยการมีความเห็นสั่งฟ้องตามฐานความผิดดังกล่าวด้วยเช่นเดียวกัน ต่อมาศาลอาญาได้มีคำพิพากษาลงโทษปรับจำเลยทั้งเจ็ด กระทงละ ๒๐๐,๐๐๐ บาท รวม ๒ กระทง เป็นปรับจำเลยคนละ ๔๐๐,๐๐๐ บาท ให้จำเลยที่เป็นนิติบุคคลเลิกการประกอบธุรกิจหรือเลิกกิจการตามฟ้อง และให้จำเลยซึ่งเป็นบุคคลธรรมดาเลิกการให้ความช่วยเหลือหรือสนับสนุนหรือเลิกการเป็นผู้ถือหุ้นในกิจการตามฟ้อง นอกจากนี้ ผลจากคำพิพากษายังส่งผลให้บริษัทฯ ผู้ต้องหา ซึ่งมีสถานะเป็นคนต่างด้าว จึงถือเป็นการได้มาซึ่งที่ดินเพื่อประกอบกิจการในทางพาณิชยกรรม โดยไม่ได้รับอนุญาต ตามประมวลกฎหมายที่ดิน มาตรา ๘๖ ประกอบมาตรา ๘๗ จึงต้องดำเนินการตามประมวลกฎหมายที่ดิน มาตรา ๙๔ กล่าวคือ บรรดาที่ดินที่คนต่างด้าวได้มาโดยไม่ชอบด้วยกฎหมายหรือไม่ได้รับอนุญาต ให้คนต่างด้าวนั้นจัดการจำหน่ายที่ดินภายในระยะเวลาที่อธิบดีกรมที่ดินกำหนดให้ ถ้าไม่จำหน่ายที่ดินภายในเวลาที่กำหนด ให้อธิบดีกรมที่ดินมีอำนาจจำหน่ายที่ดินนั้น ทั้งนี้ ตามหนังสือกรมที่ดิน ด่วนที่สุด ที่ มท ๐๕๑๙/ว๗๖๐๐ ลงวันที่ ๗ มีนาคม ๒๕๔๗ และหนังสือกรมที่ดิน ที่ มท ๐๕๑๕/ว๐๔๗๐๕ ลงวันที่ ๑๔ กุมภาพันธ์ ๒๕๔๘ โดยคณะพนักงานสอบสวนคดีพิเศษ ได้มีหนังสือแจ้งไปยังกรมที่ดินเพื่อให้ดำเนินการตามอำนาจหน้าที่ต่อไปแล้ว

จากกรณีคดีพิเศษตัวอย่างข้างต้นเห็นได้ว่า คดีประเภทนี้ ผู้กระทำผิดมีพฤติการณ์ที่เปลี่ยนแปลงไปอย่างรวดเร็ว มีลักษณะเฉพาะที่ต้องอาศัยความเชี่ยวชาญเฉพาะด้าน และการบูรณาการข้อมูลจากหลายแหล่ง การพัฒนาระบบการสืบสวนสอบสวนให้มีประสิทธิภาพสูงสุดจึงเป็นสิ่งจำเป็นอย่างยิ่ง เพื่อให้กรมสอบสวนคดีพิเศษ สามารถปฏิบัติภารกิจได้อย่างรวดเร็ว ถูกต้อง เป็นธรรม และเท่าทันต่อรูปแบบอาชญากรรมสมัยใหม่ที่ ทวีความซับซ้อนมากยิ่งขึ้น และยังจะช่วยเสริมสร้างความน่าเชื่อถือและประสิทธิภาพในการบังคับใช้กฎหมายของประเทศในภาพรวมต่อไป.

1. พระราชบัญญัติการประกอบธุรกิจของคนต่างด้าว พ.ศ. 2542; ประมวลกฎหมายอาญา; ประมวลกฎหมายวิธีพิจารณาความอาญา [↑](#footnote-ref-1)
2. กรมพัฒนาธุรกิจการค้า กระทรวงพาณิชย์. พระราชบัญญัติบริษัทมหาชนจำกัด พ.ศ. 2535 และที่แก้ไขเพิ่มเติม และ ประมวลกฎหมายแพ่งและพาณิชย์ บรรพ 3 ลักษณะ 22 หุ้นส่วนและบริษัท. [↑](#footnote-ref-2)
3. กรมสรรพากร กระทรวงการคลัง. ประมวลรัษฎากร และ คำสั่งกรมสรรพากรที่ ป. 79/2541 เรื่อง การเสียภาษีเงินได้นิติบุคคลและภาษีมูลค่าเพิ่ม สำหรับการประกอบกิจการโดยคนต่างด้าว [↑](#footnote-ref-3)
4. สำนักงานตรวจคนเข้าเมือง. พระราชบัญญัติคนเข้าเมือง พ.ศ. 2522 [↑](#footnote-ref-4)
5. กรมที่ดิน กระทรวงมหาดไทย. ประมวลกฎหมายที่ดิน [↑](#footnote-ref-5)
6. https://www.doe.go.th/prd/main/index?page=home [↑](#footnote-ref-6)
7. ธนาคารแห่งประเทศไทย. พระราชบัญญัติธนาคารพาณิชย์ พ.ศ. 2551 และ พระราชบัญญัติธุรกิจสถาบันการเงิน พ.ศ. 2551 [↑](#footnote-ref-7)
8. อ้างอิง [2]. [↑](#footnote-ref-8)
9. อ้างอิง [6] และพระราชบัญญัติป้องกันและปราบปรามการฟอกเงิน พ.ศ. 2542 [↑](#footnote-ref-9)
10. ประมวลกฎหมายแพ่งและพาณิชย์ บรรพ 3 ลักษณะ 1 นิติกรรม. [↑](#footnote-ref-10)
11. ประมวลกฎหมายวิธีพิจารณาความอาญา มาตรา 134, 134/1 [↑](#footnote-ref-11)
12. พระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550 และที่แก้ไขเพิ่มเติม และ ประมวลกฎหมายวิธีพิจารณาความอาญา มาตรา 224/1 [↑](#footnote-ref-12)
13. พระราชบัญญัติการประกอบธุรกิจของคนต่างด้าว พ.ศ. 2542 มาตรา 4, 11 และ 36. [↑](#footnote-ref-13)
14. อ้างอิง [8]. [↑](#footnote-ref-14)
15. ประมวลกฎหมายวิธีพิจารณาความอาญา มาตรา 140, 142 และ 143. [↑](#footnote-ref-15)